Kuldīgā

APSTIPRINĀTI

ar Kuldīgas novada domes  
\_\_\_.\_\_\_.2024. sēdes  
lēmumu (prot. Nr. \_\_\_, p. \_\_\_.)

Kuldīgas novada domes saistošie noteikumi Nr. \_\_\_\_\_\_\_\_

**“****Kuldīgas novada pašvaldības stipendiju piešķiršanas kārtība”**

*Izdoti saskaņā ar*

*Pašvaldību likuma 44. panta otro daļu*

1. **Vispārīgie noteikumi**
2. Šie saistošie noteikumi nosaka kārtību, kādā Kuldīgas novada pašvaldība (turpmāk – Pašvaldība) piešķir stipendiju studentam vai rezidentam, stipendijas piešķiršanas apmēru, kritērijus, kā arī līguma noslēgšanas kārtību.
3. Pašvaldības stipendija tiek piešķirta ar mērķi veicināt augsti kvalificētu speciālistu piesaisti Pašvaldībā, lai ilgtermiņā nodrošinātu Pašvaldību likumā noteikto pašvaldības autonomo funkciju īstenošanu un Kuldīgas novada attīstību.
4. Pašvaldības dome, pamatojoties uz Pašvaldības iestāžu, aģentūru vai kapitālsabiedrību iesniegumu par nepieciešamajiem speciālistiem, ar lēmumu nosaka stipendiju piešķiršanai atbalstāmās profesionālās studiju specialitātes.
5. Pašvaldības budžetā paredzēto līdzekļu ietvaros stipendiju piešķir:
   1. studentam, kurš studē Latvijas valsts akreditētā izglītības iestādē, apgūstot akreditētu izglītības programmu kādā no Pašvaldības domes lēmumā noteiktajām atbalstāmajām specialitātēm;
   2. rezidentam, kurš iegūst izglītību saskaņā ar akreditētām rezidentūras izglītības programmām medicīnā kādā no Pašvaldības domes lēmumā noteiktajām atbalstāmajām specialitātēm un ir noslēdzis līgumu ar Pašvaldības administratīvajā teritorijā esošu veselības aprūpes iestādi/kapitālsabiedrību.
6. **Stipendijas piešķiršanas kritēriji un apmērs**
7. Pretendents ir tiesīgs pretendēt uz stipendiju, ja viņš atbilst vienam no šādiem kritērijiem:
   1. pretendents ir pilna vai nepilna laika augstākās akadēmiskās izglītības vai pilna, vai nepilna laika 2. līmeņa profesionālās augstākās izglītības studiju programmas pēdējā kursa students;
   2. pretendents ir rezidents medicīnā.
8. Pretendentam jāpārvalda Latvijas Republikas valsts valoda.
9. Stipendija tiek piešķirta tikai tādam pretendentam, kurš atbilst šajos saistošajos noteikumos noteiktajiem stipendiju piešķiršanas kritērijiem, Pašvaldības domes noteiktajām atbalstāmajām profesionālajām studiju specialitātēm un ir iesniedzis visus šo saistošo noteikumu 16. punktā noteiktos pretendenta izvērtēšanai nepieciešamos dokumentus.
10. Gadījumā, ja Pašvaldībai nav pieejams finansējums, lai piešķirtu stipendijas visiem pretendentiem, kas atbilst šajos saistošajos noteikumos noteiktajiem kritērijiem, Pašvaldība var noteikt prioritārās specialitātes, priekšroku dodot tam pretendentam, kuram ir augstāks vidējais sekmju vērtējums iepriekšējā studiju gadā.
11. Pretendentam mēnesī tiek piešķirta stipendija šādā apmērā:
    1. Pilna vai nepilna laika augstākās izglītības programmā studējošam – 50% no valstī noteiktās minimālās mēneša darba algas stipendijas piešķiršanas brīdī;
    2. rezidentūrā studējošam – 100% no valstī noteiktās minimālās mēneša darba algas stipendijas piešķiršanas brīdī.
12. No piešķirtās stipendijas normatīvajos aktos noteiktajā kārtībā Pašvaldība ietur noteiktos obligātos nodokļu un nodevu maksājumus.
13. Pretendents var saņemt tikai vienu Pašvaldības finansējuma atbalsta veidu – pretendentam Pašvaldības stipendiju nepiešķir, ja pretendents jau saņem Pašvaldības finansējumu studiju maksas segšanai.
14. Pašvaldība piešķir un izmaksā stipendiju neatkarīgi no tā, vai pretendents saņem valsts piešķirto stipendiju.
15. Stipendija pretendentam tiek piešķirta uz atlikušo studiju laiku.
16. Stipendijas izmaksa tiek pārtraukta uz laiku, kad pretendents atrodas akadēmiskajā atvaļinājumā.
17. **Stipendijas piešķiršanas kārtība**
18. Ar Pašvaldības domes lēmumu apstiprināta komisija (turpmāk – komisija) izvērtē pretendentu pieteikumus un tiem pievienotos dokumentus un sagatavo lēmuma projektu par stipendiju piešķiršanu.
19. Lai pretendētu uz stipendiju, pretendentam Pašvaldības apmeklētāju pieņemšanas centrā vai elektroniski (parakstītu ar drošu elektronisko parakstu parakstītu) Pašvaldībai iesniedz šādi pretendenta izvērtēšanai nepieciešamie dokumenti:
    1. iesniegums, kurā norādīts pretendenta vārds, uzvārds, deklarētās un faktiskās dzīvesvietas adrese, e-pasta adrese un tālrunis, izglītības iestāde, tās adrese, e-pasta adrese un tālrunis, fakultāte, tās adrese, e-pasta adrese un tālrunis, studiju programmas nosaukums, tās ietvaros iegūstamās specialitātes (kvalifikācijas, profesijas) nosaukums, studiju programmas uzsākšanas un paredzamais beigšanas datums;
    2. izziņa no izglītības iestādes, kas apliecina, ka pretendents apgūst studiju programmu šajā izglītības iestādē, norādot specialitāti (kvalifikāciju, profesiju), kuru pretendents apgūst studiju programmas ietvaros, studiju programmas uzsākšanas un paredzamo beigšanas datumu;
    3. izziņa no izglītības iestādes par pretendenta sekmju vērtējumu katrā mācību priekšmetā pēdējā pabeigtajā studiju gadā;
    4. izglītības iestādes rekomendācija vai raksturojums, vai rekomendācija no konkrētās studiju programmas direktora, vai citu institūciju rekomendācijas vai raksturojumi;
    5. pretendenta aizpildīta un parakstīta apliecinājuma veidlapa (šo saistošo noteikumu pielikums), ka pretendents stāsies darba tiesiskajās attiecībās studiju laikā vai pēc studiju pabeigšanas ar Pašvaldību vai tās izraudzīto darba devēju un veiks noteikto darbu specialitātē vismaz trīs gadus pēc studiju programmas pabeigšanas;
    6. darba devēja apliecinājums par darba tiesisko attiecību nodibināšanu ar stipendiātu studiju laikā vai pēc studiju pabeigšanas.
20. Visiem iesniedzamajiem dokumentiem jābūt sagatavotiem latviešu valodā vai svešvalodās iesniegtiem dokumentiem jābūt pievienotam normatīvajos aktos noteiktajā kārtībā apliecinātam tulkojumam latviešu valodā.
21. Komisija vērtē tikai tos pretendentu pieteikumus, kuru iesniegtie dokumenti pilnībā atbilst šajos saistošajos noteikumos noteiktajām prasībām. Tie pretendentu iesniegumi, kuri neatbilst šajos saistošajos noteikumos noteiktajām prasībām, netiek izskatīti un komisija informē pretendentu par tā iesnieguma neizskatīšanas iemesliem, nosakot termiņu trūkumu novēršanai.
22. Komisijai nepieciešamības gadījumā ir tiesības pretendentu uzaicināt uz komisijas sēdi.
23. Lēmumu par stipendijas piešķiršanu un/vai atmaksāšanu pieņem Pašvaldības dome.
24. Par stipendijas piešķiršanu pretendents slēdz trīspusēju līgumu ar Pašvaldību un potenciālo darba devēju – iestādi vai kapitālsabiedrību, līgumā nosakot piešķirtās stipendijas apmēru un izmaksas kārtību, līdzēju atbildību un saistības, tajā skaitā nostrādāt konkrētajā iestādē/kapitālsabiedrībā vismaz trīs gadus pēc studiju pabeigšanas, līguma izbeigšanas kārtību.
25. Pretendents, kuram piešķirta stipendija, ne retāk kā reizi sešos mēnešos iesniedz Pašvaldībā izziņu no izglītības iestādes, kas apliecina, ka Pretendents sekmīgi turpina apgūt studiju programmu un izpildījis studiju plānu. Izziņa jāiesniedz, sākoties 2. semestrim un attiecīgā studiju gada beigās.
26. Stipendijas piešķiršanai atkārtoti nevar pretendēt, ja students no izglītības iestādes ir atskaitīts par nesekmību.
27. Pretendentam izmaksātā stipendija ir jāatmaksā pilnā apmērā, ja:
    1. pretendents izbeidz studijas studiju programmā, neiegūstot noteikto specialitāti;
    2. pretendents pārtrauc studijas studiju programmā uz laiku, kas ir ilgāks par diviem gadiem;
    3. pretendents nepilda ar Pašvaldību noslēgtā līguma par stipendijas piešķiršanu noteikumus;
    4. pretendents sniedzis Pašvaldībai nepatiesas ziņas;
    5. pretendents kādā no iestādēm vai kapitālsabiedrībām nav faktiski veicis darbu specialitātē, kura norādīta šo saistošo noteikumu 16.1. apakšpunktā noteiktajā iesniegumā, vismaz trīs gadus pēc studiju programmas pabeigšanas. Laikā, kurā faktiski ir veikts darbs, netiek ieskaitīts laiks, kurā Pretendents ilgāk nekā divus mēnešus neveic darbu, tostarp arī šādu attaisnojošu iemeslu dēļ, piemēram, bērna kopšanas atvaļinājums, pārejoša darbnespēja u.tml.
28. Pieteikšanās uz iespēju saņemt stipendiju tiek izsludināta ar atsevišķu Pašvaldības domes lēmumu, ņemot vērā nepieciešamību pēc speciālistu piesaistes Pašvaldībā.
29. **Noslēguma jautājumi**
30. Šie saistošie noteikumi stājas spēkā nākamajā dienā pēc to publicēšanas oficiālajā izdevumā “Latvijas Vēstnesis”.
31. Ar šo saistošo noteikumu spēkā stāšanos spēku zaudē Kuldīgas novada domes saistošie noteikumi Nr. KNP/2022/5 “Par Kuldīgas novada pašvaldības stipendiju piešķiršanas kārtību” (apstiprināti ar Kuldīgas novada domes 24.02.2022. sēdes lēmumu (prot. Nr. 2, p. 33)).

|  |  |
| --- | --- |
| Kuldīgas novada domes priekšsēdētāja | Inese Astaševska |
|  |  |

***Pielikums***

*Kuldīgas novada domes*

*saistošajiem noteikumiem Nr.**\_\_/2024*

*“Kuldīgas novada pašvaldības stipendiju piešķiršanas kārtība”*

**APLIECINĀJUMS**

Es, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(vārds, uzvārds, personas kods)

ar savu parakstu apliecinu, ka esmu iepazinusies/-ies ar visu informāciju, kas attiecas uz Kuldīgas novada pašvaldības stipendiju piešķiršanas kārtību. Apņemos Kuldīgas novada pašvaldības stipendijas piešķiršanas gadījumā stāties darba tiesiskajās attiecībās ar Kuldīgas novada pašvaldību vai tās noteikto darba devēju studiju laikā vai pēc studiju pabeigšanas un veikt noteikto darbu specialitātē vismaz trīs gadus pēc studiju programmas pabeigšanas.

Tālrunis \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-pasta adrese \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (paraksts un paraksta atšifrējums)

20\_\_\_. gada \_\_\_. \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vietas nosaukums)

*\*parakstot šo dokumentu, persona piekrīt tās datu apstrādei atbilstoši*

*EIROPAS PARLAMENTA UN PADOMES REGULAS (ES) 2016/679 normām*